b'\n_START_ARTICLE_\nOlga Scheinpflugov\xc3\xa1\n_START_SECTION_\nBiografia\n_START_PARAGRAPH_\nScheinpflugov\xc3\xa1 va comen\xc3\xa7ar a actuar ben jove, quan estudiava a l\xe2\x80\x99institut a Slan\xc3\xbd. A partir de 1917 estudi\xc3\xa0 a l\xe2\x80\x99escola de comer\xc3\xa7 de Praga. Al mateix temps es form\xc3\xa0 en art dram\xc3\xa0tic rebent classes particulars de Marie H\xc3\xbcbnerov\xc3\xa1. El 1920 la van contractar al Teatre \xc5\xa0vanda i dos anys m\xc3\xa9s tard va esdevenir membre del Teatre de la Ciutat, al districte Kr\xc3\xa1lovsk\xc3\xa9 Vinohrady de Praga. El 1920 va con\xc3\xa8ixer Karel \xc4\x8capek i van fer amistat. L\xe2\x80\x99any 1929 va comen\xc3\xa7ar a actuar al Teatre Nacional de Praga, on va romandre, amb dues curtes interrupcions, fins a la seva mort. Al llarg de la seva carrera va col\xc2\xb7laborar amb nombrosos directors respectats, entre els quals destaquen J. Kvapil, J. Bor, K. H. Hilar, J. Frejka, Otomar Krej\xc4\x8da i Alfr\xc3\xa9d Radok. El 1935 es va casar amb Karel \xc4\x8capek, per\xc3\xb2 el matrimoni fou curt perqu\xc3\xa8 \xc4\x8capek mor\xc3\xad de pneum\xc3\xb2nia el 1938. Arran de l\xe2\x80\x99ocupaci\xc3\xb3 alemanya, va ser interrogada per la Gestapo perqu\xc3\xa8 les obres de \xc4\x8capek eren clarament antifeixistes._NEWLINE_En paral\xc2\xb7lel a la seva activitat com a actriu, va conrear l\xe2\x80\x99escriptura. Inicialment va publicar sobretot en diaris, per\xc3\xb2 des de la meitat dels anys 1920 es van comen\xc3\xa7ar a editar els seus llibres. \xc3\x89s autora de setze novel\xc2\xb7les, deu llibres infantils, set col\xc2\xb7leccions de poemes i deu obres teatrals. Algunes de les seves obres es van portar al cinema. El tema principal els seus escrits \xc3\xa9s el paper de la dona en el m\xc3\xb3n modern. El seu casament amb Karel \xc4\x8capek va tenir una profunda influ\xc3\xa8ncia tant en la seva carrera d\xe2\x80\x99actriu com en la seva obra liter\xc3\xa0ria._NEWLINE_Olga Scheinpflugov\xc3\xa1 va morir l\xe2\x80\x99abril de 1968, d\xe2\x80\x99un atac de cor que va patir a l\xe2\x80\x99escenari, mentre interpretava l\xe2\x80\x99obra La Mare, escrita pel seu marit Karel \xc4\x8capek.'